Lader mobilen trådløst i bilen
De fleste bilprodusenter vet at vi som kjører bil trenger å legge fra oss mobil, lommebok og kanskje solbriller et sted, og lager fine oppbevaringsrom nederst i midtkonsollen, foran girspaken. Det vil også Chrysler gjøre i sin kommende modell Dart. Det nye med oppbevaringsrommet i Dart er at det blir tilgjengelig en ladeplate til å legge i bunnen, slik at du kan lade mens du kjører uten å måtte trekke ledning til 12 voltuttaket. Det skriver blant andre Auto Motor & Sport. Ladeplaten er ekstrautstyr og koster 200 dollar (cirka 1150 kroner). Mobilen må legges inn i et futteral. Trådløs lading er ingen ny teknikk, heller ikke i bil, men Dodge Dart skal være den første bilmodellen som får det de kaller en «Power Mat» fra fabrikk. Systemet skal være tilgjengelig for iPhone, enkelte Android-modeller og mp3-spillere.I fremtiden blir trolig slike ladeplater vanlig utstyr på biler. - Audi jobber tett på utviklingen av såkalt induksjonslading. Tanken bak det er at brukervennligheten for ladning øker betraktelig når bilen blir «trådløs». Jeg kan dessverre ikke svare på når vi får se første løsning fra Audi og hva denne vil innebære, sier informasjonssjef for Audi hos importøren Harald A. Møller, Marius Tegneby. Mercedes har ingen induksjonslade-planer foreløpig. - Vi tilbyr ikke trådløs lading for mobil i bil per i dag, og har ingen konkrete planer om det. Men Mercedes-Benz har alltid fulgt med på teknologiutviklingen, så det vil nok komme i fremtiden, sier PR-ansvarlig Michael Angelo Justiniano. Dodge Dart er en bil i kompaktklassen som kommer på markedet i USA til sommeren. Bilen som bærer et klassisk Dodge-navn, bygger på moderne teknikk fra Fiat og Alfa Romeo. Fiat kontrollerer i dag Chrysler-konsernet, som eier Dodge-merket.
Italiensk-amerikanske Dodge Dart får trådløs lading av mobilen, der du pleier å legge mobilen.